钦定古今图书集成/理学汇编/学行典/第063卷 > 《李维志字序》黄干
## 钦定古今图书集成/理学汇编/学行典/第063卷 > 《李维志字序》黄干

志者，心之有所之也。心者天地之蕴，化育之机，人之
所以得以生者。人有是心，极其所之，则人道可立，虽
参天地，赞化育，亦岂有所假于外哉？甚矣，人之轻视
其心也。之于名，之于利，何其卑且陋耶？之于道者善
矣，用之不专，进之不力，持之不坚，犹无所之也。如适
千里之途，纷然而多岐，忽焉而中止，安能有志乎？吾
友李维石，名士兴，病其字之不类也，以维志易之。其
义以为学而有所兴起，非志不能也。复求其说于予，
维志尝闻武夷夫子之道而说之者，其志已不为世
俗之卑且陋矣，故特以人心本然之大，与夫志之所
以为志者谂之。《诗》云：“高山仰止，景行行止。”君子曰：“《诗》
之好仁如此。”维志勉乎哉！予于子有“所警矣。”